Spomenik palim borcima i žrtvama fašističkog terora u Puli

Spomenik palim borcima i žrtvama fašističkog terora u Puli je skulptura hrvatskog akademskog kipara Vanje Radauša, također poznata i pod naslovom Pobuna Hrvata u mjestu Villefranche de Rouergue. Izrađen je 1952. po narudžbi tadašnje republičke vlade kako bi se obilježila pobuna muslimanskih (bošnjačkih) i hrvatskih pripadnika 13. SS Handžar divizije protiv njemačkih pretpostavljenih u francuskom gradu Villefranche-de-Rouergue 1943. godine. Bilo je planirano da se spomenik postavi u samom gradu. Međutim, savezne vlasti su zaustavile taj postupak, a skulptura je umjesto toga postavljena u Puli u Titovom parku uz samu pulsku rivu nal, gdje služi za obilježavanje sjećanja na poginule partizane i žrtve fašističkog terora za vrijeme drugog svjetskog rata. Prednja strana spomenika, okrenuta moru, prikazuje ispred kamenog zida na desno i lijevo, dvije skupine umirućih, svaka na svom postamentu. Likovi u tim skupinama umirućih su nagi, jer bi opisna razina bila nacistička uniforma, što kipar nije želio, a želio je univerzalnost i simboliku. Tijela su produžena i osušena, izvanredno izražajno modelirana, pripremljena za virtuoznu konstrukciju pada, ali u onoj sekundi neopisive i neodržive statike kad se pad još nije razdvojio od lijeta. Sa stražnje strane visoke pregrade od bijelog kamena nalazi se ženski lik, što je prema Radauševoj zamisli trebao predstavljati središnji kip. Ovaj ženski lik je lik majke, težak i statičan što je upravo različito od dviju krhkih i pokrenutih skupina muških tijela na suprotnoj strani. Ona, poput neke Eve iskupiteljice, drži u ruci jabuku. Ona ne priznaje smrt; iz njezine ruke pruža se posmrtna hrana, sama nada, sama nagrada. Ovaj lik odvojen je od cjeline i nespretno izoliran kamenom pregradom od ostatka spomenika. Na vrhu kamene pregrade nalazi se vojnik u odori s puškom u ruci te u pobjedničkom stavu. Identične skulpture (samo bez vojnika s puškom u ruci i u donekle drugačijem rasporedu) postavljene su u rujnu 2006. u Villefrancheu te su istovremeno Pula i Villefranche-de-Rouergue iskoristili taj događaj za pobratimljenje. Izvori